## Pravilnik o financijskom izvješćivanju za proračune i proračunske korisnike

### NN 12/1997 (5.2.1997.), Pravilnik o financijskom izvješćivanju za proračune i proračunske korisnike

# **MINISTARSTVO FINANCIJA**

Na temelju članka 54. stavak (2), a u svezi sa člankom 40. stavkom (1)
Zakona o proračunu ("Narodne novine", broj 92/94) i na temelju
članka 16. stavak (10) Uredbe o računovodstvu proračuna ("Narodne
novine", broj 96/94 i 108/96), ministar financija donosi

## **PRAVILNIK**

**O FINANCIJSKOM IZVJEŠĆIVANJU ZA PRORAČUNE I
PRORAČUNSKE KORISNIKE**

I. OPĆE ODREDBE

Članak 1.

Pravilnikom o financijskom izvješćivanju za proračune i proračunske
korisnike (u daljnjem tekstu: Pravilnik) uređuje se oblik i sadržaj financijskih
izvještaja, način unošenja podataka u financijske izvještaje i njihovo
predočavanje.

Članak 2.

Odredbe ovog Pravilnika odnose se na ministarstva i ostala tijela državne
uprave, tijela državne vlasti, proračune jedinica lokalne samouprave i
uprave, izvanproračunske fondove, te proračunske korisnike državnog proračuna
i proračuna jedinica lokalne samouprave i uprave.

Članak 3.

Glavni financijski izvještaji jesu:

1) Bilanca,

2) Račun prihoda i izdataka,

3) Konsolidacijska bilanca kapitalne imovine (popis kapitalne imovine),

4) Račun zaduživanja i

5) Bilješke uz financijske izvještaje.

Članak 4.

Odredbe ovog Pravilnika, koje se odnose na Račun prihoda i izdataka
i Bilješke u svezi tog izvještaja, primjenjuju se i na sastavljanje polugodišnjih
financijskih izvješća iz članka 17. do 19. Uredbe o računovodstvu proračuna
("Narodne novine", broj: 96/94 i 108/96).

II. OBLIK I SADRŽAJ FINANCIJSKIH IZVJEŠTAJA

***1. Bilanca***

Članak 5.

(1) Bilanca je sustavni pregled imovine, obveza i izvora vlasništva
na određeni dan.

(2) Podaci se unose u obrazac Bilanca (BIL), koji se daje u prilogu
ovog Pravilnika i njegov je sastavni dio.

(3) U Bilancu se podaci unose iz Glavne knjige II i ne smiju se razlikovati.
Svote se upisuju u kunama bez lipa. Ako nema evidentiranih svota upisuje
se crtica.

Članak 6.

Obrazac Bilanca (BIL) sadrži:

1. U zaglavlju obrasca popunjavaju se sljedeći podaci:

- redak "nadležno ministarstvo" i "agencija" popunjavaju
jedinice koje se financiraju iz državnog proračuna;

- izvanproračunski fond ne popunjava redak "agencija" i "proračunski
korisnik";

- jedinica lokalne samouprave i uprave ispod naziva "Republika
Hrvatska", upisuje svoj puni naziv;

- redak "šifarska oznaka", proračunski korisnik popunjava
šifru propisanu odgovarajućim aktom, a dok je nema popunjava šifru djelatnosti.
Svi ostali popunjavaju ovaj redak kao šifru djelatnosti;

- u predviđene retke upisuje se još matični broj i broj žiro-računa.

2. Pojedini stupci u Bilanci sadrže odnosno u njih se upisuju sljedeći
podaci:

- stupac 1 - broj računa iz računskog plana,

- stupac 2 - opis pojedinih pozicija, odnosno naziv računa,

- stupac 3 - AOP oznaku za određenu poziciju,

- stupac 4 - stanje 1. siječnja godine za koju se sastavlja izvještaj,

- stupac 5 - stanje 31. prosinca godine za koju se sastavlja izvještaj,

- stupac 6 - indeks stanja koncem godine u odnosu na početno stanje
( upisuje se cijeli broj bez decimala).

Članak 7.

(1) Poziciju pojedine dugotrajne imovine čini sadašnja vrijednost imovine.
Ta svota se dobije kada od svote nabavne vrijednosti iskazane na pojedinim
računima imovine oduzme svota ispravka vrijednosti te imovine, kako je
predviđeno u danom obrascu. Na isti način se popunjavaju pozicije obveza
i izvora vlasništva.

(2) Svote koje se odnose na izvanbilančne zapise ne zbrajaju se u imovinu
niti u obveze i izvore vlasništva.

(3) Ako je jedinica iz članka 2. ovog Pravilnika počela poslovati poslije
1. siječnja, unosi se stanje na dan početka poslovanja kao početno stanje.

(4) Zakonski predstavnik je osoba odgovorna za jedinicu iz članka 2.
ovog Pravilnika.

***2. Račun prihoda i izdataka***

Članak 8.

(1) Račun prihoda i izdataka prikazuje prihode i primitke te izdatke
i druga plaćanja, te se u njemu utvrđuje višak ili manjak ostvarenih prihoda
ostvaren u fiskalnoj godini.

(2) Podaci se unose u obrazac Račun prihoda i izdataka (PR-IZ), koji
se daje u prilogu ovog Pravilnika i njegov je sastavni dio.

(3) U Račun prihoda i izdataka podaci se unose iz Glavne knjige I i
ne smiju se razlikovati. Svote se upisuju u kunama bez lipa. U obrazac
se unose podaci onih računa na kojima je tijekom godine bio planiran iznos
odnosno postojala transakcija. Ako nema planiranih ili ostvarenih svota
upisuje se crtica.

Članak 9.

Obrazac Račun prihoda i izdataka (PR-IZ) sadrži:

1. Zaglavlje i završetak računa prihoda i izdataka popunjavaju se na
isti način kao i u Bilanci i ne mogu se međusobno razlikovati.

2. Pojedini stupci u Računu prihoda i izdataka sadrže odnosno u njih
se upisuju sljedeći podaci:

- stupac 1 - broj računa iz računskog plana,

- stupac 2 - opis pojedinih pozicija odnosno naziv računa,

- stupac 3 - AOP oznaka za pojedinu poziciju,

- stupac 4 - ostvareno u prethodnoj godini,

- stupac 5 - planirano za tekuću godinu,

- stupac 6 - ostvareno u tekućoj godini,

- stupac 7 - indeks ostvarenog u tekućoj godini u odnosu na ostvarenje
iz prethodne godine ( upisuje se cijeli broj bez decimala),

- stupac 8 - indeks ostvarenog u tekućoj godini u odnosu na planirano
za tekuću godinu ( upisuje se cijeli broj bez decimala).

Članak 10.

(1) Poziciju pojedinih skupina računa prihoda čini zbroj svih podskupina
računa navedenih u toj skupini.

(2) U skupinama 045, 050 i 070 određeni računi su iskazani do razine
odjeljka radi potreba državne statistike odnosno konsolidacije izvještaja.

Članak 11.

(1) Poziciju pojedinih računa izdataka čini zbroj svih podskupina računa
navedenih u toj skupini.

(2) U skupinama računa 300, 500, 700, 800, 810 i 900 određene podskupine
su raščlanjene na odjeljke radi potreba državne statistike odnosno konsolidacije
izvještaja.

Članak 12.

Skupina računa 810 - Amortizacija danih državnih zajmova je odbitna
stavka na poziciji ukupnih izdataka.

***3. Konsolidacijska bilanca kapitalne imovine (popis kapitalne
imovine)***

Članak 13.

Konsolidacijska bilanca kapitalne imovine (popis kapitalne imovine)
se ne sastavlja dok se ne riješe svi imovinsko-pravni odnosi.

***4. Račun zaduživanja***

Članak 14.

(1) Račun zaduživanja predstavlja pregled danih zajmova i primljenih
otplata zajmova, te primljenih zajmova i otplata glavnice, kao i neto efekt
tih transakcija.

(2) U njemu se daje i struktura ino-zajmova prema ugovorenoj valuti,
te pregled usporednih kratkoročnih obveza, nerealiziranih potraživanja,
kao i stanje žiro-računa, depozitnih i deviznih računa na određeni dan.

(3) Podaci se unose u Račun zaduživanja, koji se daje u prilogu ovog
Pravilnika i njegov je sastavni dio. Popunjavaju se tablice na kojima je
bilo transkacija odnosno u kojima se upisuju određena stanja.

(4) Ako nije bilo određenog stanja odnosno transakcija vezanih za popunjavanje
pojedinih tablica, takve tablice treba dati u računu zaduživanja uz naznaku
da nije bilo elemenata za njihovo popunjavanje. U ovakvim slučajevima potrebno
je u prvi redak upisati crtice u svim stupcima predviđenim za unošenje
podataka.

(5) Zaglavlje i završetak Računa zaduživanja popunjavaju se na isti
način kao i u Bilanci i ne mogu se međusobno razlikovati.

Članak 15.

(1) U tablici I - Dani zajmovi (tuzemni) - unose se podaci o danim zajmovima
subjektima s područja Republike Hrvatske tijekom fiskalne godine (unose
se zbrojni podaci neovisno o tome jesu li zajmovi otplaćeni do kraja fiskalne
godine). Stupci imaju sljedeća obilježja:

- stupac 1 - naziv pravnog subjekta kojem je dan zajam (neovisno od
naziva - pravni subjekt, to može biti i fizička osoba),

- stupac 2 - iznosi danih zajmova ostalim razinama vlasti, primjerice,
županija, grad, općina,

- stupac 3 - iznosi danih zajmova nefinancijskim javnim poduzećima,
dakle poslovnim poduzećima čija osnovna djelatnost nije financijska, bankarska,
osiguravateljska ili slična financijska djelatnost,

- stupac 4 - iznosi danih zajmova financijskim institucijama, osiguravajućim
društvima, bankama i drugim financijskim institucijama,

- stupac 5 - iznosi danih zajmova svim ostalim, a nisu navedeni u stupcima
2. do 4.

(2) Bilješke uz dane zajmove: navode se informacije o kamatnim stopama,
posebno o kamatnim stopama koje su niže od bankovnih odnosno tržišnih,
zatim informacije o danim nepovratnim zajmovima i danim subvencijama te
o danim zajmovima jedinicama koje se ne financiraju iz proračuna.

Članak 16.

(1) U tablicu II - Primljene otplate glavnice (tuzemne) - unose se podaci
o primljenim otplatama glavnice tijekom fiskalne godine. Objašnjenje stupaca
uz tablicu I u cijelosti je primjenjivo kao uz ovu tablicu.

(2) Neto dani tuzemni zajmovi: razlika između ukupnih danih zajmova
i primljenih otplata glavnice. Ovo predstavlja neto priljev ili odljev
novca.

(3) Bilješke uz primljene otplate: vrijedi objašnjenje kao kod bilješki
uz tablicu I.

Članak 17.

(1) U tablicu III - Primljeni zajmovi (tuzemni) - unose se podaci o
primljenim zajmovima subjekata s područja Republike Hrvatske tijekom fiskalne
godine (unose se zbrojni podaci neovisno o tome jesu li zajmovi otplaćeni
do kraja fiskalne godine). Stupci imaju sljedeća obilježja:

- stupac 1 - naziv pravnog subjekta od kojeg je primljen zajam (neovisno
od naziva - pravni subjekt, to može biti i fizička osoba),

- stupac 2 - iznosi primljenih zajmova od ostalih razina vlasti, primjerice,
županija, grad, općina,

- stupac 3 - iznosi primljeni od monetarnih vlasti - Narodne banke Hrvatske,

- stupac 4 - iznosi primljenih zajmova od financijskih institucija,
osiguravajućih društava, banaka i drugih financijskih institucija,

- stupac 5 - iznosi primljenih zajmova od nefinancijskih javnih poduzeća,
dakle poslovnih poduzeća čija osnovna djelatnost nije financijska, bankarska,
osiguravateljska ili slična financijska djelatnost,

- stupac 6 - iznosi primljenih zajmova od svih ostalih, a nisu navedeni
u stupcima 2. do 5.

(2) Bilješke uz primljene zajmove: na odgovarajući se način primjenjuje
objašnjenje kod bilješki uz dane zajmove, a posebno o kamatama.

Članak 18.

(1) Tablica IV - Otplate glavnice (tuzemne) - obuhvaća podatke o izvršenim
tuzemnim otplatama glavnice tijekom fiskalne godine. Objašnjenje dano za
stupce tablice III vrijedi i za ovu tablicu.

(2) Neto primljeni tuzemni zajmovi: razlika između ukupno primljenih
zajmova i ukupnih otplata glavnice. Ovo predstavlja neto priljev ili odljev
novca.

(3) Bilješke uz otplate glavnice: na odgovarajući se način primjenjuje
objašnjenje kao uz prethodne tablice.

Članak 19.

(1) U tablicu V - Dani zajmovi (inozemni) - unose se podaci o danim
zajmovima subjektima izvan Republike Hrvatske tijekom fiskalne godine (unose
se zbrojni podaci neovisno o tome jesu li zajmovi otplaćeni do kraja fiskalne
godine). Stupci imaju sljedeća obilježja:

- stupac 1 - naziv pravnog subjekta kojem je dan zajam (neovisno od
naziva - pravni subjekt, to može biti i fizička osoba),

- stupac 2 - iznosi danih zajmova državama izvan Hrvatske, inozemnim
vladama i međunarodnim organizacijama,

- stupac 3 - iznosi danih zajmova ostalim inozemnim organizacijama koje
nisu razvrstane kao međunarodne odnosno koje nisu razvrstane u stupcu 2.
ove tablice,

- stupac 4 - iznosi plaćenih izdataka u inozemstvo, osim plaćenih kamata
i transfera.

(2) Bilješke uz dane zajmove: navode se informacije o kamatnim stopama,
posebno o kamatnim stopama koje su niže od bankovnih odnosno tržišnih,
zatim informacije o danim nepovratnim zajmovima i danim subvencijama i
potporama.

Članak 20.

(1) U tablicu VI - Primljene otplate glavnice (inozemne) - unose se
podaci o primljenim otplatama glavnice tijekom fiskalne godine. Objašnjenja
o stupcima uz tablicu V odnose se i na ovu tablicu.

(2) Neto dani inozemni zajmovi: razlika između ukupno danih zajmova
i ukupno primljenih otplata glavnice. Ovo predstavlja neto priljev ili
odljev novca.

(3) Bilješke uz primljene otplate: na odgovarajući se način primjenjuju
objašnjenja dana uz prethodne tablice.

Članak 21.

(1) U tablicu VII - Primljeni zajmovi (inozemni) - unose se podaci o
primljenim zajmovima od subjekata izvan Republike Hrvatske tijekom fiskalne
godine (unose se zbrojni podaci neovisno o tome jesu li zajmovi otplaćeni
do kraja fiskalne godine). Stupci imaju sljedeća obilježja:

- stupac 1 - naziv pravnog subjekta od kojeg je primljen zajam (neovisno
od naziva - pravni subjekt, to može biti i fizička osoba),

- stupac 2 - iznosi primljenih zajmova od međunarodnih razvojnih institucija,
primjerice, Svjetska banka (Međunarodna banka za obnovu i razvoj), Međunarodni
monetarni fond, Europska banka za obnovu i razvoj, Europska investicijska
banka (Luxembourg) i slično,

- stupac 3 - iznosi primljenih zajmova od inozemnih vlada odnosno država
iz inozemstva,

- stupac 4 - iznosi primljenih zajmova od financijskih institucija i
poslovnih banaka izvan Republike Hrvatske,

- stupac 5 - iznosi primljenih zajmova iz inozemstva u obliku robnih
kredita.

(2) Bilješke uz primljene zajmove: na odgovarajući se način primjenjuju
objašnjenja dana uz prethodne tablice, a posebno o vrstama robnih kredita
i načina otplate.

Članak 22.

(1) U tablicu VIII - Otplate glavnice (inozemne) unose se podaci o otplatama
glavnice subjektima izvan Republike Hrvatske tijekom fiskalne godine. Objašnjenja
dana uz tablicu VII na odgovarajući se način odnose i na ovu tablicu.

(2) Neto primljeni inozemni zajmovi: razlika između ukupno primljenih
zajmova i izvršenih otplata glavnice. Ovo predstavlja neto priljev ili
odljev novca.

(3) Bilješke uz otplate glavnice: na odgovarajući se način primjenjuju
objašnjenja dana uz prethodne tablice.

Članak 23.

(1) U tablicu IX - Struktura ino-zajmova po ugovorenoj valuti - unose
se podaci o primljenim zajmovima razvrstani po inozemnim valutama. Stupci
imaju sljedeća obilježja:

- stupac 1 - kratica ino-valute, međunarodno prihvaćena kratica valute,
u kojoj su ugovoreni zajmovi,

- stupac 2 - ukupno stanje obveza, po svakoj valuti sa stanjem na dan
31. 12. fiskalne godine. U ovaj stupac unose se ukupni iznosi po vrstama
valuta, odnosno zaduženja sa stanjem na datum 31. 12. fiskalne godine,

- stupci 3, 4 i 5 - iznosi otplata zajmova koji dospijevaju jednu, dvije,
odnosno tri godine iza fiskalne godine.

(2) Bilješke uz strukturu ino-zajmova po ugovorenoj valuti: na odgovarajući
se način primjenjuju objašnjenja dana uz prethodne tablice, a posebno informacije
o kamatama.

Članak 24.

(1) U tablicu X - Nepodmirene kratkoročne obveze, nerealizirana kratkoročna
potraživanja i stanja na žiro, depozitnim i deviznim računima - unose se
podaci iz pomoće knjige ulaznih faktura (KUF-a) o stanjima nepodmirenih
obveza 1. siječnja i 31. prosinca fiskalne godine (X.1.), zatim stanje
nenaplaćenih potraživanja 1. siječnja i 31. prosinca fisklane godine iz
pomoćne knjige izlaznih faktura (X.2.), stanje svih žiro-računa kod Narodne
banke Hrvatske 1. siječnja i 31. prosinca fiskalne godine (X.3.), stanje
svih žiro-računa kod poslovnih banaka 1. siječnja i 31. prosinca fiskalne
godine (X.4.) te stanje deviznih računa 1. siječnja i 31. prosinca fisklane
godine (X.5.).

(2) U tablicama X.1., X.3., X.4. i X.5. u treći redak upisuju se svote
plaćene početkom sljedeće godine iz stanja 31. prosinca iskazanog u drugom
retku. U četvrtom retku iskazuje se ostatak svote iz stanja 31. prosinca
nakon izvršenih plaćanja iskazanih u trećem retku ovih tablica.

(3) Bilješke trebaju sadržavati objašnjenja o nastalim obvezama, odnose
prema planiranim iznosima i eventulano obveze s osnova kamata radi nepodmirenih
obveza.

***5. Bilješke uz financijske izvještaje***

Članak 25.

(1) Bilješke uz financijske izvještaje detaljna su razrada i dopuna
podataka iz Bilance, Računa prihoda i izdataka i Računa zaduživanja proračuna
i proračunskih korisnika.

(2) Bilješke se sastavljaju redom od 1. pa nadalje, i to posebno one
koje se odnose na pokazatelje iz Bilance, Računa prihoda i izdataka i Računa
zaduživanja te na vlastite prihode.

(3) U Bilješkama vezanim uz Bilancu pojasniti pozicije na kojima je
došlo na koncu godine do većih promjena u odnosu na početno stanje.

(4) U Bilješkama vezanim za Račun prihoda i izdataka navesti razloge
zbog čega je došlo do većih odstupanja kod ostvarenih prihoda i izvršenih
izdataka u odnosu na planirane svote. Posebno navesti za koje svrhe su
korištena sredstva tekuće pričuve. Obrazložiti zbog čega je ostvaren višak
prihoda, ako je ostvaren u većoj svoti u odnosu na ostvarene prihode i
izdatke.

(5) U Bilješkama vezanim uz Račun zaduživanja dati objašnjenja kako
su navedena u člancima 15. do 24. ovoga Pravilnika.

(6) Dati obrazloženja o ostvarenim vlastitim prihodima gdje god se pojave
značajne svote. Navesti da li je to trajnija djelatnost ili se radi o povremenom
ostvarivanju vlastitih prihoda. Ako su od vlastite djelatnosti ostvareni
viškovi pojasniti za koju namjenu će se koristiti ta sredstva odnosno da
li se radi o predujmovima za određene projekte koji će se realizirati u
sljedećoj godini.

(7) Zaglavlje i završetak Bilježaka uz financijska izvješća popunjavaju
se na isti način kao i u Bilanci i ne mogu se međusobno razlikovati.

***6. Podaci o vlastitim prihodima korisnika proračuna***

Članak 26.

(1) Svi proračuni i proračunski korisnici koji su ostvarili tijekom
fiskalne godine određene prihode od obavljanja vlastite djelatnosti, dužni
su uz godišnje financijske izvještaje dostaviti i pregled ostvarenih vlastitih
prihoda po pojedinim vrstama prihoda.

(2) Podaci iz stavka (1) ovoga članka daju se na obrascu Vlastiti prihodi
(VP) koji se daje u prilogu ovog Pravilnika i njegov je sastavni dio.

(3) Zaglavlje i završetak obrasca Vlastiti prihodi (VP) popunjavaju
se na isti način kao i u Bilanci i ne mogu se međusobno razlikovati.

III. NAČELA SASTAVLJANJA GODIŠNJEG IZVJEŠĆA I GLAVNIH FINANCIJSKIH
IZVJEŠTAJA

Članak 27.

(1) Gotovinsko računovodstveno načelo temeljna je pretpostavka sastavljanja
svih glavnih financijskih izvještaja i godišnjeg izvješća.

(2) Ako između državnog proračuna i nadležnih ministarstava odnosno
korisnika državnog proračuna postoje razlike u istim transakcijama i poslovnim
događajima nastalim zbog vremenske neusklađenosti njihova evidentiranja,
primjenjuje se temeljni kriterij njihova iskazivanja u računovodstvenoj
evidenciji državnog proračuna, tako da su nadležna ministarstva i proračunski
korisnici dužni uskladiti svoje evidencije prema evidenciji državnog proračuna.

(3) Pri sastavljanju glavnih financijskih izvještaja također se primjenjuje
načelo urednosti i načelo preglednosti.

Članak 28.

(1) Kosnolidacijska bilanca i konsolidacijski račun prihoda i izdataka
sastavljaju se na razini nadležnog ministarstva koje ima proračunske korisnike.

(2) Konsolidacijska bilanca i konsolidacijski račun prihoda i izdataka
sastavljaju se uz suradnju s Ministarstvom financija.

(3) Ministarstvo financija dostavlja nadležnim ministarstvima podatke
o izvršavanju proračuna na razini osnovnog računa i na razini nadležnog
ministarstva i agencije.

(4) Nadležna ministarstva iz stavka (1) ovog članka dužna su uskladiti
podatke konsolidacijske bilance i konsolidacijskog računa prihoda i izdataka
svojih proračunskih korisnika s podacima koje im dostavi Ministarstvo financija.

(5) Ako se podaci iz stavka (4) ovog članka razlikuju, nadležna ministarstva
dužna su dostaviti Ministarstvu financija ispravke i bilješke uz konsolidacijske
bilance iz stavka (1) ovog članka.

(6) Ispravke iz stavka (5) ovog članka nadležno ministarstvo dostavlja
Ministarstvu financija kao usklađenje knjiženja.

(7) Ako se odstupanja iz stavka (5) ovog članka odnose samo na razlike
proizašle iz različitog vremenskog evidentiranja iste transakcije, tada
se to navodi u bilješkama, a ispravke se ne trebaju dostavljati Ministarstvu
financija.

IV. ROKOVI DOSTAVE GODIŠNJEG IZVJEŠĆA I GLAVNIH FINANCIJSKIH
IZVJEŠTAJA

Članak 29.

(1) Glavni financijski izvještaji zajedno s obrazloženjima i objašnjenjima
čine godišnji obračun odnosno godišnje izvješće.

(2) Rokovi dostave glavnih financijskih izvještaja i godišnjeg obračuna
odnosno godišnjeg izvješća jesu oni koji su propisani člancima 42. i 43.
Zakona o proračunu ("Narodne novine", broj 92/94) i članku 20.
Uredbe o računovodstvu proračuna ("Narodne novine", br. 96/94
i 108/96).

(3) Jedinice lokalne samouprave i uprave dužne su glavne financijske
izvještaje i godišnji obračun odnosno godišnje izvješće dostaviti Ministarstvu
financija najkasnije do kraja travnja za prethodnu fiskalnu godinu.

Članak 30.

Financijski izvještaji sastavljeni u skladu s ovim Pravilnikom, a na
temelju Zakona o proračunu ("Narodne novine", broj 92/94), Uredbe
o računovodstvu proračuna ("Narodne novine", broj 96/94 i 108/96)
i Uredbe o glavnoj knjizi riznice i načinu vođenja jedinstvenog računa
riznice ("Narodne novine", broj 97/95) služe ujedno i za potrebe
državne revizije i državne statistike.

Članak 31.

Rokovi dani u ovom Pravilniku vrijede i za obveze prema državnoj reviziji
i državnoj statistici.

Članak 32.

Ovlašćuje se Zavod za platni promet da, suglasno, programu statističkih
istraživanja koje utvrđuje Sabor Republike Hrvatske, obavi obradu podataka
iz glavnih financijskih izvještaja.

V. PRELAZNE I ZAVRŠNE ODREDBE

Članak 33.

Danom stupanja na snagu ovog Pravilnika prestaju važiti odredbe Pravilnika
o financijskom izvješćivanju za ministarstva, proračunske korisnike, izvanproračunske
fondove i jedinice lokalne samouprave i uprave ("Narodne novine",
br. 10/96. i 16/96-ispravak) i Naputka o sastavljanju financijskog izvješća
proračuna i proračunskih korisnika za razdoblje siječanj-lipanj ("Narodne
novine", br. 51/96 i 59/96-ispravak).

Članak 34.

Ovaj Pravilnik stupa na snagu osmog dana od dana objave u "Narodnim
novinama", a primjenjuje se i na godišnje izvještaje za 1996. godinu.

Klasa: 400-06/96-01/13
Ur.broj: 513-06/97-1

Zagreb, 17. siječnja 1997.

Ministar financija
**mr. Božo Prka**, v. r.

![](dodatni/368206.gif)
![](dodatni/368207.gif)
![](dodatni/368208.gif)
![](dodatni/368209.gif)
![](dodatni/368210.gif)
![](dodatni/368211.gif)
![](dodatni/368212.gif)
![](dodatni/368213.gif)
![](dodatni/368214.gif)
![](dodatni/368215.gif)
![](dodatni/368216.gif)
![](dodatni/368217.gif)
![](dodatni/368218.gif)
![](dodatni/368219.gif)
![](dodatni/368220.gif)
![](dodatni/368221.gif)
![](dodatni/368222.gif)
![](dodatni/368223.gif)
![](dodatni/368224.gif)
![](dodatni/368225.gif)

Pravilnik, NN 12/1997-190